Návrh ROZHODNUTIE RADY A KOMISIE ustanovujúce pozíciu, ktorá sa má zaujať v Rade pre spoluprácu EÚ – Tadžikistan v súvislosti s jej rokovacím poriadkom /* KOM/2010/0412 v konečnom znení - NLE 2010/0226 */





[pic] | EURÓPSKA KOMISIA | Brusel, 30.7.2010 KOM(2010)412 v konečnom znení 2010/0226 (NLE) Návrh ROZHODNUTIE RADY A KOMISIE ustanovujúce pozíciu, ktorá sa má zaujať v Rade pre spoluprácu EÚ – Tadžikistan v súvislosti s jej rokovacím poriadkom (2010/.../ES, Euratom) DÔVODOVÁ SPRÁVA (1) Dohoda o partnerstve a spolupráci (PCA) medzi Európskymi spoločenstvami a ich členskými štátmi na jednej strane a Tadžikistanom na strane druhej, nadobudla platnosť 1. januára 2010. (2) Prvé stretnutie Rady pre spoluprácu EÚ – Tadžikistan v rámci Dohody o partnerstve a spolupráci je naplánované na september pod záštitou Rady pre zahraničné veci. Je potrebné, aby Rada pre spoluprácu počas prvého stretnutia prijala vlastný rokovací poriadok, ktorý stanoví fungovanie Rady pre spoluprácu vrátane toho, akým spôsobom sa budú pripravovať a organizovať stretnutia. Rozhodnutie Rady a Komisie je potrebné, aby sa určilo stanovisko, ktoré má Rada pre spoluprácu prijať počas prvého stretnutia o rokovacom poriadku. 2010/0226 (NLE) Návrh ROZHODNUTIE RADY A KOMISIE ustanovujúce pozíciu, ktorá sa má zaujať v Rade pre spoluprácu EÚ – Tadžikistan v súvislosti s jej rokovacím poriadkom (2010/.../ES, Euratom) RADA EURÓPSKEJ ÚNIE, EURÓPSKA KOMISIA, so zreteľom na Zmluvu o fungovaní Európskej únie, a najmä na jej článok 50 ods. 2, článok 53 ods. 1 a článok 62, článok 64 ods. 2, článok 79 ods. 2, článok 91, článok 100 ods. 2, článok 113, článok 115, článok 207 a článok 211, v nadväznosti na článok 218, so zreteľom na návrh Európskej komisie, so zreteľom rozhodnutie Rady a Komisie zo 17. novembra 2009 o uzavretí Dohody o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Tadžickou republikou[1] na strane druhej, a najmä na jeho článok 2, keďže: 1. V článku 77 Dohody o partnerstve a spolupráci medzi Európskymi spoločenstvami a ich členskými štátmi na jednej strane a Tadžickou republikou na strane druhej[2] sa zriaďuje Rada pre spoluprácu. 2. V článku 78 ods. 2 dohody sa stanovuje, že Rada pre spoluprácu prijme svoj vlastný rokovací poriadok. 3. V článku 79 dohody sa stanovuje, že Rade pre spoluprácu bude pomáhať Výbor pre spoluprácu. 4. V článku 79 dohody sa stanovuje, že Rada pre spoluprácu určí v súlade so svojím rokovacím poriadkom úlohy Výboru pre spoluprácu a môže delegovať ktorúkoľvek zo svojich právomocí na Výbor pre spoluprácu. PRIJALI TOTO ROZHODNUTIE: Jediný článok Pozícia, ktorú má prijať Európska únia a Európske spoločenstvo pre atómovú energiu v Rade pre spoluprácu, zriadenej článkom 77 Dohody o partnerstve a spolupráci zakladajúcej partnerstvo medzi Európskymi spoločenstvami a ich členskými štátmi na jednej strane a Tadžickou republikou na strane druhej, v súvislosti s rokovacím poriadkom Rady pre spoluprácu a s delegovaním jej právomocí na Výbor pre spoluprácu uvedeným v článku 79 Dohody o partnerstve a spolupráci, je založená na návrhu rozhodnutia Rady pre spoluprácu, priloženom k tomuto rozhodnutiu. Menšie zmeny a doplnenia tohto návrhu rozhodnutia možno prijať bez ďalšieho rozhodnutia Rady a Komisie. V Bruseli ZA RADU PREDSEDA | ZA KOMISIU Catherine ASHTON podpredsedníčka Komisie | PRÍLOHA I ROZHODNUTIE č. 1 O RADE PRE SPOLUPRÁCU EÚ – TADŽIKISTAN z …, ktorým sa prijíma jej rokovací poriadok RADA PRE SPOLUPRÁCU, so zreteľom na Dohodu o partnerstve a spolupráci zakladajúcou partnerstvo medzi Európskymi spoločenstvami a ich členskými štátmi na jednej strane a Tadžickou republikou na strane druhej (ďalej len „dohoda“), najmä na jej článok 77 a článok 80, keďže dohoda nadobudla platnosť 1. januára 2010, ROZHODOL TAKTO: Článok 1 Predsedníctvo Rade pre spoluprácu predsedá na obdobie 12 mesiacov striedavo predseda Rady pre zahraničné veci Európskej únie v mene Európskej únie a jej členských štátov a Európskeho spoločenstva pre atómovú energiu a zástupca vlády Tadžikistanu. Prvé obdobie začína dňom prvého zasadnutia Rady pre spoluprácu a končí 31. decembra 2010. Článok 2 Zasadnutia Rada pre spoluprácu pravidelne zasadá na ministerskej úrovni raz za rok. Na požiadanie ktorejkoľvek strany a v prípade súhlasu strán je možné usporiadať mimoriadne zasadnutia Rady pre spoluprácu. Ak sa zmluvné strany nedohodnú inak, každé stretnutie Rady pre spoluprácu sa uskutoční na obvyklom mieste konania zasadnutí Rady Európskej únie v deň, na ktorom sa dohodnú obe zmluvné strany. Zasadnutia Rady pre spoluprácu sú zvolávané spoločne tajomníkmi Rady pre spoluprácu po dohode s predsedom. Článok 3 Zastúpenie Členov Rady pre spoluprácu je možné v prípade, že sa nemôžu zúčastniť, zastúpiť. Ak si člen Rady pre spoluprácu želá byť zastupovaný, musí pred zasadnutím, na ktorom má byť zastúpený, oznámiť predsedovi meno svojho zástupcu. Zástupca člena Rady pre spoluprácu vykonáva všetky práva daného člena. Článok 4 Delegácie Členov Rady pre spoluprácu môžu sprevádzať úradníci. Predseda je pred každým zasadnutím informovaný o zamýšľanom zložení delegácie každej strany. Rada pre spoluprácu môže prizvať nečlenov, aby sa zúčastnili jej zasadnutia s cieľom poskytnúť informácie o konkrétnych otázkach. Článok 5 Sekretariát Funkciu tajomníkov Rady pre spoluprácu vykonávajú spoločne úradník Generálneho sekretariátu Rady Európskej únie a úradník misie Tadžikistanu v Európskej únii. Článok 6 Korešpondencia Korešpondencia adresovaná Rade pre spoluprácu sa zasiela predsedovi Rady pre spoluprácu na adresu Generálneho sekretariátu Rady Európskej únie. Obaja tajomníci zaistia, aby bola korešpondencia zaslaná predsedovi Rady pre spoluprácu a, ak je to vhodné, rozposlaná ostatným členom Rady pre spoluprácu. Korešpondencia s ďalšími členmi sa realizuje takým spôsobom, že sa zasiela na Generálny sekretariát Komisie, stálym zastúpeniam členských štátov a misii Tadžikistanu v Európskej únii. Oznámenia predsedu Rady pre spoluprácu sú oboma tajomníkmi zaslané týmto adresátom a, ak je to vhodné, postúpené ostatným členom Rady pre spoluprácu na adresy uvedené v druhom odseku. Článok 7 Publicita Pokiaľ nie je dohodnuté inak, zasadnutia Rady pre spoluprácu nie sú verejné. Článok 8 Programy rokovaní 1. Predseda navrhuje predbežný program rokovania na každé zasadnutie. Tento program zašlú tajomníci Rady pre spoluprácu na adresy uvedené v článku 6 najneskôr 15 dní pred začiatkom zasadnutia. Predbežný program obsahuje body, ktoré majú byť na základe žiadosti doručenej predsedovi najneskôr 21 dní pred začiatkom zasadnutia zahrnuté do programu zasadnutia, pričom sa do predbežného programu zahrnú len tie body, pre ktoré tajomníci obdržali podklady najneskôr v deň odoslania programu. Program prijme Rada pre spoluprácu na začiatku každého zasadnutia. Bod, ktorý sa nenachádza v predbežnom programe, možno zahrnúť do programu, ak s tým súhlasia obe strany. 2. Predseda môže so súhlasom obidvoch strán skrátiť lehoty uvedené v odseku 1 s cieľom zohľadniť požiadavky osobitného prípadu. Článok 9 Zápisnica Koncept zápisnice z každého zasadnutia vypracúvajú dvaja tajomníci. Platí všeobecné pravidlo, že ku každému bodu programu sa v zápisnici uvádza: - dokumentácia predložená Rade pre spoluprácu, - vyhlásenia, o zahrnutie ktorých požiadal člen Rady pre spoluprácu, - prijaté rozhodnutia a vydané odporúčania, dohodnuté vyhlásenia a prijaté závery. Návrh zápisnice sa predloží Rade pre spoluprácu na schválenie. Po schválení zápisnice ju predseda a dvaja tajomníci podpíšu. Zápisnica sa založí do archívu Generálneho sekretariátu Rady Európskej únie, ktorý slúži ako depozitár dokumentov týkajúcich sa Rady pre spoluprácu. Všetkým adresátom uvedeným v článku 6 sa prepošle úradne potvrdená kópia zápisnice. Článok 10 Rozhodnutia a odporúčania 1. Rada pre spoluprácu prijíma rozhodnutia a vydáva odporúčania po spoločnej dohode strán. Rada pre spoluprácu môže prijímať rozhodnutia alebo vydávať odporúčania písomným postupom, ak s tým obe strany súhlasia. 2. Rozhodnutia a odporúčania Rady pre spoluprácu sa v zmysle článku 77 dočasnej Dohody o partnerstve a spolupráci nazývajú „rozhodnutie“ a „odporúčanie“ podľa charakteru, pričom nasleduje poradové číslo, dátum ich prijatia a opis predmetnej veci. Rozhodnutia a odporúčania Rady pre spoluprácu podpisuje predseda a overujú obaja tajomníci. Rozhodnutia a odporúčania sa zasielajú každému z adresátov uvedených v článku 6. Každá strana môže rozhodnúť o uverejnení rozhodnutí a odporúčaní Rady pre spoluprácu v jej príslušnej úradnej publikácii. Článok 11 Jazyky Úradnými jazykmi Rady pre spoluprácu sú úradné jazyky oboch zmluvných strán. Okrem prípadov, keď sa rozhodne inak, Rada pre spoluprácu vychádza vo svojich rokovaniach z dokumentácie vypracovanej v týchto jazykoch. Článok 12 Výdavky Európska únia a Tadžikistan si hradia vlastné náklady vzniknuté z dôvodu účasti na zasadnutiach Rady pre spoluprácu, a to tak výdavky na personál, cestovné náklady a diéty, ako aj poštovné a telekomunikačné náklady. Výdavky spojené s tlmočením na zasadnutiach, prekladom a reprodukciou dokumentov znáša Európska únia s výnimkou výdavkov spojených s tlmočením alebo prekladom do úradného jazyka Tadžikistanu alebo z neho, ktoré znáša Tadžikistan. Ostatné výdavky súvisiace s organizáciou zasadnutí znáša strana, ktorá dané zasadnutie usporadúva. Článok 13 Výbor pre spoluprácu 1. Zriaďuje sa Výbor pre spoluprácu, aby pomáhal Rade pre spoluprácu pri výkone jej povinností. Výbor pozostáva zo zástupcov Rady Európskej únie a zástupcov Európskej komisie na jednej strane a zo zástupcov vlády Tadžikistanu na strane druhej, obyčajne na úrovni štátnych zamestnancov v riadiacich funkciách. 2. Výbor pre spoluprácu pripravuje zasadnutia a rokovania Rady pre spoluprácu, prípadne vykonávanie odporúčaní Rady pre spoluprácu a vo všeobecnosti zabezpečuje kontinuitu partnerstva a riadne fungovanie dohody. Výbor posudzuje všetky otázky predložené Radou pre spoluprácu, ako aj všetky ostatné otázky, ktoré sa vyskytnú v priebehu bežného vykonávania dohody. Predkladá Rade pre spoluprácu všetky návrhy alebo koncepty odporúčaní na prijatie. 3. V prípadoch, ak Dohoda o partnerstve a spolupráci poukazuje na povinnosť konzultovať alebo možnosť konzultácie, môže sa táto konzultácia uskutočniť v rámci Výboru pre spoluprácu. Ak obe zmluvné strany súhlasia, konzultácia môže pokračovať v Rade pre spoluprácu. 4. Rokovací poriadok Výboru pre spoluprácu je priložený k tomuto rozhodnutiu. V … Za Radu pre spoluprácu Predseda PRÍLOHA Rokovací poriadok Výboru pre spoluprácu Článok 1 Predsedníctvo Výboru pre spoluprácu predsedá striedavo po dobu dvanástich mesiacov zástupca Európskej komisie, v mene Európskej únie a jej členských štátov a Európskeho spoločenstva pre atómovú energiu, a zástupca vlády Tadžikistanu. Prvé obdobie začína dňom prvého zasadnutia Rady pre spoluprácu a končí 31. decembra 2010. Článok 2 Zasadnutia Výbor pre spoluprácu zasadá, keď si to vyžadujú okolnosti, so súhlasom oboch zmluvných strán. Každé zasadnutie Výboru pre spoluprácu sa koná v čase a na mieste dohodnutom oboma zmluvnými stranami. Zasadnutia Výboru pre spoluprácu zvoláva predseda tohto výboru. Článok 3 Delegácie Predseda je pred každým zasadnutím informovaný o zamýšľanom zložení delegácie každej strany. Článok 4 Sekretariát Funkciu tajomníkov Výboru pre spoluprácu vykonávajú spoločne úradník Európskej komisie a úradník vlády Tadžikistanu. Všetky oznámenia predsedovi Výboru pre spoluprácu i oznámenia od neho stanovené v tomto rozhodnutí sa zasielajú tajomníkom Výboru pre spoluprácu a tajomníkom Rady pre spoluprácu a predsedovi Rady pre spoluprácu. Článok 5 Publicita Pokiaľ nie je dohodnuté inak, zasadnutia Výboru pre spoluprácu nie sú verejné. Článok 6 Programy rokovaní 1. Predseda navrhuje predbežný program rokovania na každé zasadnutie. Tento program zašlú tajomníci Výboru pre spoluprácu na adresy uvedené v článku 4 najneskôr 15 dní pred začiatkom zasadnutia. Predbežný program obsahuje body, ktoré majú byť na základe žiadosti doručenej predsedovi najneskôr 21 dní pre začiatkom zasadnutia zahrnuté do programu zasadnutia, pričom sa do predbežného programu zahrnú len tie body, pre ktoré tajomníci obdržali podklady najneskôr v deň odoslania programu. Výbor pre spoluprácu môže požiadať odborníkov o účasť na zasadnutí, aby mohli poskytnúť informácie o konkrétnych otázkach. Program prijme Výbor pre spoluprácu na začiatku každého zasadnutia. Bod, ktorý sa nenachádza v predbežnom programe, možno zahrnúť do programu, ak s tým súhlasia obe strany. 2. Predseda môže so súhlasom oboch strán skrátiť lehoty stanovené v ods. 1 s cieľom zohľadniť okolnosti konkrétneho prípadu. Článok 7 Zápisnica Z každého zasadnutia sa vyhotoví zápisnica zakladajúca sa na predsedovom zhodnotení záverov, ku ktorým dospel Výbor pre spoluprácu. Po schválení Výborom pre spoluprácu je zápisnica podpísaná predsedom a tajomníkmi, a každá zmluvná strana si ju uloží. Všetkým adresátom uvedeným v článku 4 sa prepošle kópia zápisnice. Článok 8 Rozhodnutia a odporúčania V špecifických prípadoch, kedy má Výbor pre spoluprácu splnomocnenie od Rady pre spoluprácu podľa článku 79 Dohody o partnerstve a spolupráci, prijímať rozhodnutia a odporúčania, by sa tieto právne akty mali nazvať "rozhodnutie" a "odporúčanie" podľa charakteru, pričom nasleduje poradové číslo, dátum prijatia a popis predmetnej veci. Rozhodnutia a odporúčania sa vydávajú po spoločnej dohode medzi stranami. Výbor pre spoluprácu môže prijímať rozhodnutia alebo vydávať odporúčania písomným postupom, ak s tým obe strany súhlasia. Rozhodnutia a odporúčania Výboru pre spoluprácu podpisuje predseda, overujú obaja tajomníci a preposielajú sa adresátom uvedeným v článku 4 tohto rokovacieho poriadku. Každá strana sa môže rozhodnúť uverejniť rozhodnutia a odporúčania Výboru pre spoluprácu vo svojej príslušnej úradnej publikácii. Článok 9 Výdavky Európska únia a Tadžikistan si hradia vlastné náklady vzniknuté z dôvodu účasti na zasadnutiach Výboru pre spoluprácu, a to tak výdavky na personál, cestovné náklady a diéty, ako aj poštovné a telekomunikačné náklady. Výdavky spojené s tlmočením na zasadnutiach, prekladom a reprodukciou dokumentov znáša Európska únia s výnimkou výdavkov spojených s tlmočením alebo prekladom do úradného jazyka Tadžikistanu alebo z neho, ktoré znáša Tadžikistan. Ostatné výdavky súvisiace s organizáciou zasadnutí znáša strana, ktorá dané zasadnutie usporadúva. Článok 10 Podvýbory a osobitné skupiny Výbor pre spoluprácu môže vytvoriť podvýbory alebo osobitné skupiny, ktoré pracujú pod vedením Výboru pre spoluprácu a po každom svojom zasadnutí tomuto výboru podávajú správu. Výbor pre spoluprácu môže rozhodnúť o zrušení niektorých existujúcich podvýborov alebo skupín, ustanoviť alebo upraviť ich mandát alebo zriadiť nové podvýbory alebo skupiny, ktoré mu budú pomáhať pri vykonávaní jeho povinností. Tieto podvýbory a skupiny nemajú žiadne rozhodovacie právomoci. [1] Ú. v. EÚ L 350, 29.12.2009, s. 1. [2] Ú. v. EÚ L 350, 29.12.2009, s. 3.